Persverklaring 22 Mei 2015 - South African Mirror
VRYHEIDSPARK SE WEIERING OM LUGMAGLEDE WAT IN 1983 BOMVOORVAL GESTERF HET SE NAME OP GEDENKMUUR AAN TE BRING MAAK 'N BESPOTTING VAN DIE GRONDWET
Die redes wat deur Jane Mufamadi, uitvoerende hoof van die Vryheidspark, aangevoer word waarom die name van die lede van die voormalige Suid-Afrikaanse Lugmag wat in die 1983 Kerkstraatbomvoorval gesterf het nie op die gedenkmuur aangebring kan word nie, maak 'n bespotting van die slotgedeelte van die Tussentydse Grondwet wat ook die hoeksteen vir die huidige Grondwet is. 'n Aanhaling uit die slotgedeelte van die Tussentydse Grondwet lees soos volg:
"..... Die aanvaarding van hierdie Grondwet lê die vaste fondament vir die mense van Suid-Afrika om die verdelings en tweespalt van die verlede, wat gelei het tot growwe skendings van menseregte, die verbreking van menslikheidsbeginsels in gewelddadige konflik en 'n nalatenskap van haat, vrees, skuld en wraak, te oorbrug.
Die geleentheid is daar om dit nou reg te stel op die grondslag dat daar 'n behoefte bestaan aan begrip en nie wraaksug nie, 'n behoefte aan herstel en nie vergelding nie, 'n behoefte aan medemenslikheid en nie viktimisering nie...."
Dit is ironies dat Jane Mufamadi enersyds weier om die name van voormalige lugmaglede op die gedenkmanier te plaas bloot omdat hulle deel van die sogenaamde haatlike apartheidstel was sonder om van enige daad melding te maak, maar dit andersyds betreur dat die name van die twee bomplanters wat 'n afgryslike daad gepleeg het, nie vir goedkeuring om op die gedenkmuur geplaas te word, voorgelê is nie.